CELEX: 32013D0640
Language: hr
Date: 2013-11-07 00:00:00
Title: 2013/640/EU: Provedbena odluka Komisije оd 7. studenoga 2013. o osnivanju Europske istraživačke infrastrukture za napredna translacijska istraživanja u medicini kao konzorcija europskih istraživačkih infrastruktura (EATRIS ERIC)

8.11.2013   
            
            
               HR
            
            
               Službeni list Europske unije
            
            
               L 298/38
            
         PROVEDBENA ODLUKA KOMISIJE
   оd 7. studenoga 2013.
   o osnivanju Europske istraživačke infrastrukture za napredna translacijska istraživanja u medicini kao konzorcija europskih istraživačkih infrastruktura (EATRIS ERIC)
   (2013/640/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebice točku (a) njezina članka 6. stavka 1.,
   budući da:
   
               (1)
            
            
               Češka Republika, Kraljevina Danska, Republika Estonija, Talijanska Republika, Kraljevina Nizozemska i Republika Finska zatražile su od Komisije osnivanje Europske istraživačke infrastrukture za napredna translacijska istraživanja u medicini kao konzorcija europskih istraživačkih infrastruktura (EATRIS ERIC). Kraljevina Španjolska i Francuska Republika u početku će sudjelovati u EATRIS ERIC-u kao promatrači.
            
         
               (2)
            
            
               Češka Republika, Kraljevina Danska, Republika Estonija, Kraljevina Španjolska, Republika Francuska, Talijanska Republika i Republika Finska odabrale su Kraljevinu Nizozemsku kao državu članicu domaćina EATRIS ERIC-a.
            
         
               (3)
            
            
               Mjere predviđene ovom Odlukom u skladu su s mišljenjem Odbora uspostavljenog člankom 20. Uredbe (EZ) br. 723/2009,
            
         DONIJELA JE OVU ODLUKU:
   Članak 1.
   1.   Ovime se osniva konzorcij europskih istraživačkih infrastruktura za Europsku istraživačku infrastrukturu za napredna translacijska istraživanja u medicini pod nazivom EATRIS ERIC.
   2.   Statut EATRIS ERIC-a utvrđen je u Prilogu. Taj se statut redovito ažurira i javno je dostupan na web-mjestu EATRIS ERIC-a i u njegovu zakonskom sjedištu.
   3.   Bitni elementi statuta EATRIS ERIC-a za čije je izmjene potrebno odobrenje Komisije u skladu s člankom 11. stavkom 1. Uredbe (EZ) br. 723/2009 predviđeni su člancima 1., 2., 18., 20., 21., 22., 23., 24., 25., 28. i 29.
   Članak 2.
   Ova Odluka stupa na snagu trećeg dana od dana objave u Službenom listu Europske unije.
   
      Sastavljeno u Bruxellesu 7. studenoga 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 206, 8.8.2009., str. 1.
   
      PRILOG
      
         STATUT EATRIS ERIC-a
      
      ČLANOVI,
      prepoznajući važnu ulogu nacionalnih centara i njihovih kapaciteta u području translacijskog istraživanja kako su organizirani u okviru infrastrukture EATRIS ERIC;
      želeći poboljšati translacijsko biomedicinsko istraživanje razvojem europske istraživačke infrastrukture za napredna translacijska istraživanja koja obuhvaća ključne pretkliničke i kliničke objekte te stručno znanje u području translacijskog istraživanja potrebne za pružanje potpore razvoju novih preventivnih, dijagnostičkih i terapijskih strategija biomedicinskog istraživanja i razvoja, a u cilju osiguranja bolje zdravstvene skrbi;
      želeći omogućiti pristup europskoj istraživačkoj infrastrukturi za napredna translacijska istraživanja u cilju snažnog učinka na zdravstvenu skrb i znatnog doprinosa poboljšanju alata i tehnologija na kojima se zasniva translacijska znanost;
      prepoznajući i uzimajući u obzir rezultate projekta za pripremu EATRIS-a koji je financirala Europska komisija i napredak postignut tijekom prijelazne faze EATRIS-a;
      odlučivši zatražiti od Europske komisije osnivanje konzorcija europskih istraživačkih infrastruktura za Europsku istraživačku infrastrukturu za napredna translacijska istraživanja u medicini (EATRIS ERIC) – kao rezultat prijelazne faze EATRIS-a;
      SLOŽILI SU SE OKO SLJEDEĆIH ODREDBI:
      POGLAVLJE I.
      
         OPĆE ODREDBE
      
      Članak 1.
      Naziv, sjedište i radni jezik
      1.   Osniva se decentralizirana europska istraživačka infrastruktura pod nazivom „Europska istraživačka infrastruktura za napredna translacijska istraživanja u medicini”, u daljnjem tekstu „EATRIS”.
      2.   Konzorcij europskih istraživačkih infrastruktura (ERIC) Europske istraživačke infrastrukture za napredna translacijska istraživanja u medicini nosi naziv „EATRIS ERIC”.
      3.   Zakonsko sjedište EATRIS ERIC-a nalazi se u Amsterdamu (Nizozemska).
      4.   Radni je jezik EATRIS ERIC-a engleski.
      Članak 2.
      Zadaće i aktivnosti
      1.   Svrha je EATRIS ERIC-a poticati napredak istraživanja u translacijskoj medicini.
      2.   EATRIS ERIC obvezuje se organizirati i olakšati vođenje i usklađivanje potrebno za osnivanje istraživačke infrastrukture EATRIS i njezino djelovanje.
      3.   Istraživačka infrastruktura EATRIS povezuje vodeće europske istraživačke institute koji dio svojih istraživačkih i razvojnih kapaciteta posvećuju EATRIS ERIC-u u obliku razmjene sadržaja, alata i znanja povezanih s istraživanjem u translacijskoj medicini, a posebice istraživanjem:
      
                  (a)
               
               
                  bioloških tvari i naprednih terapija kao što su primjerice genska i stanična terapija te regenerativna medicina;
               
            
                  (b)
               
               
                  biomarkera;
               
            
                  (c)
               
               
                  malih molekula;
               
            
                  (d)
               
               
                  molekularnog prikazivanja i markera;
               
            
                  (e)
               
               
                  cjepiva.
               
            POGLAVLJE II.
      
         ČLANOVI
      
      Članak 3.
      Članstvo i predstavnici
      1.   U EATRIS ERIC moraju biti učlanjene najmanje tri države članice, a samo države i međuvladine organizacije mogu postati članovi i imati glasačka prava.
      2.   Svaki član imenuje jednog ili dva predstavnika u Odbor guvernera. Dva predstavnika zajedno imaju jedan glas.
      3.   Članovi i njihovi predstavnici navedeni su u Dodatku 1. Države koje su Europskoj komisiji podnijele zahtjev za osnivanje EATRIS ERIC-a dalje u tekstu nazivaju se članovima osnivačima.
      Članak 4.
      Primanje novih članova
      1.   Podnositelji zahtjeva za članstvo dostavljaju pisani zahtjev predsjedniku Odbora guvernera u kojem opisuju svoj financijski doprinos i ostale doprinose zadaćama i aktivnostima EATRIS ERIC-a te način na koji će ispunjavati svoje obveze.
      2.   Primanje novih članova ovisi o odobrenju Odbora guvernera.
      Članak 5.
      Istupanje člana i prekidanje članstva
      1.   Ni jedan član ne smije istupiti iz EATRIS ERIC-a tijekom prvih pet godina od njegova osnivanja, osim ako je postao članom na određeno kraće razdoblje.
      2.   Nakon isteka prvih pet godina od osnutka EATRIS ERIC-a član može istupiti ako je za to podnio zahtjev 12 mjeseci ranije. Istupanje stupa na snagu na kraju financijske godine i nakon što član koji istupa ispuni sve svoje obveze.
      3.   Odstupajući od stavka 1. ovog članka član može istupiti tijekom prvih pet godina ako Odbor guvernera odluči podići prag godišnjeg financijskog doprinosa iz Dodatka 2. točaka (e) i (f). Član koji želi istupiti podnosi zahtjev u roku od šest mjeseci od donošenja prijedloga za povećanje godišnjeg financijskog doprinosa. Istupanje stupa na snagu na kraju financijske godine ako je član koji istupa ispunio sve svoje obveze.
      4.   Odbor guvernera ima ovlast prekinuti članstvo u sljedećim slučajevima:
      
                  (a)
               
               
                  član ozbiljno krši jednu ili više obveza iz statuta;
               
            
                  (b)
               
               
                  član u roku od šest mjeseci od primitka obavijesti o kršenju nije to kršenje ispravio.
               
            Prije donošenja odluke Odbor guvernera poziva člana da iznese svoje stajalište o predloženoj odluci o prekidanju članstva.
      5.   Članovi koji istupe ili čije je članstvo prekinuto nemaju pravo na povrat ili nadoknadu uplaćenih doprinosa, a ne mogu polagati pravo ni na imovinu EATRIS ERIC-a.
      Članak 6.
      Prava i obveze članova
      1.   Prava članova obuhvaćaju:
      
                  (a)
               
               
                  pravo na sudjelovanje i glasanje na sastancima Odbora guvernera;
               
            
                  (b)
               
               
                  pravo na sudjelovanje u razvoju strategija i politika te u postupcima donošenja odluka povezanih s EATRIS ERIC-om;
               
            
                  (c)
               
               
                  pravo istraživačke zajednice člana na sudjelovanje u događanjima koja organizira EATRIS ERIC;
               
            
                  (d)
               
               
                  pravo istraživačke zajednice člana na pristup EATRIS ERIC-u i njegovu podršku.
               
            2.   Svaki član:
      
                  (a)
               
               
                  plaća godišnji financijski doprinos koji određuje Odbor guvernera;
               
            
                  (b)
               
               
                  predstavnicima dodjeljuje puno pravo na glasanje jednim glasom o svim pitanjima o kojima se raspravlja na sastancima Odbora guvernera;
               
            
                  (c)
               
               
                  osniva nacionalni centar ili konzorcij infrastruktura u cilju ispunjenja obveza iz statuta;
               
            
                  (d)
               
               
                  imenuje nacionalnog direktora koji ga predstavlja u Odboru nacionalnih direktora;
               
            
                  (e)
               
               
                  osigurava potrebnu tehničku infrastrukturu kako bi omogućio pristup;
               
            
                  (f)
               
               
                  promiče korištenje usluga EATRIS ERIC-a među istraživačima u svojoj zemlji i prikuplja povratne informacije korisnika i njihove zahtjeve;
               
            
                  (g)
               
               
                  pruža potporu centrima u svojoj zemlji koji se žele pridružiti nacionalnoj infrastrukturi države članice koja je dio infrastrukture EATRIS ERIC.
               
            3.   Doprinose koji nisu godišnji financijski doprinos članovi mogu davati pojedinačno ili zajednički, u suradnji s drugim članovima, promatračima ili trećim stranama. Takvi su doprinosi, u gotovini ili naravi, podložni odobrenju Odbora guvernera.
      4.   EATRIS ERIC sklapa ugovor s nacionalnim centrima kako bi utvrdio uvjete pod kojima se nacionalni centri mogu pridružiti infrastrukturi EATRIS ERIC te preuzeti obveze i aktivnosti iz članka 2. Nacionalni direktor čini sve što je u njegovoj moći kako bi uskladio uzajamno djelovanje svojih nacionalnih centara i EATRIS ERIC-a.
      POGLAVLJE III.
      
         PROMATRAČI
      
      Članak 7.
      Status promatrača
      1.   Države i međuvladine organizacije koje žele pridonijeti EATRIS ERIC-u, ali još nisu u mogućnosti učlaniti se, mogu zatražiti status promatrača.
      2.   Status promatrača moguće je imati najviše tri godine, osim ako Odbor guvernera odluči drugačije.
      3.   Zahtjevi za status promatrača podnose se pismeno predsjedniku Odbora guvernera i u njima podnositelj zahtjeva navodi kako namjerava pridonijeti zadaćama i aktivnostima EATRIS ERIC-a.
      4.   Primanje promatrača ovisi o odobrenju Odbora guvernera.
      Članak 8.
      Istupanje promatrača i ukidanje statusa promatrača
      1.   Promatrači mogu istupiti na kraju financijske godine ako su za to podnijeli zahtjev šest mjeseci ranije.
      2.   Sve financijske i ostale obveze moraju biti ispunjene prije nego što istupanje promatrača stupi na snagu.
      3.   Odbor guvernera ima ovlast ukinuti status promatrača u sljedećim slučajevima:
      
                  (a)
               
               
                  promatrač ozbiljno krši jednu ili više obveza iz statuta;
               
            
                  (b)
               
               
                  promatrač u roku od šest mjeseci od primitka obavijesti o kršenju nije to kršenje ispravio.
               
            Prije donošenja odluke Odbor guvernera poziva promatrača da iznese svoje stajalište o predloženoj odluci o ukidanju statusa promatrača.
      4.   Promatrači koji istupe ili čiji je status promatrača ukinut nemaju pravo na povrat ili nadoknadu uplaćenih doprinosa, a ne mogu polagati pravo ni na imovinu EATRIS ERIC-a.
      Članak 9.
      Prava i obveze promatrača
      1.   Prava promatrača obuhvaćaju:
      
                  (a)
               
               
                  pravo na sudjelovanje na sastancima Odbora guvernera bez prava glasa;
               
            
                  (b)
               
               
                  pravo istraživačke zajednice promatrača na sudjelovanje u događanjima koja organizira EATRIS ERIC;
               
            
                  (c)
               
               
                  pravo istraživačke zajednice promatrača na pristup infrastrukturi EATRIS ERIC i na njegovu podršku.
               
            2.   Svaki promatrač:
      
                  (a)
               
               
                  imenuje jednog ili dva predstavnika u Odbor guvernera;
               
            
                  (b)
               
               
                  plaća godišnji financijski doprinos koji određuje Odbor guvernera;
               
            
                  (c)
               
               
                  određuje svoj doprinos zadaćama i aktivnostima EATRIS ERIC-a iz članka 2.
               
            3.   Doprinose koji nisu godišnji financijski doprinos promatrači mogu davati pojedinačno ili zajednički, u suradnji s drugim članovima, promatračima ili trećim stranama. Takvi su doprinosi, u gotovini ili naravi, podložni odobrenju Odbora guvernera.
      4.   Promatrač svojim predstavnicima daje ovlasti za ispunjenje obveza iz članka 9. stavka 2. točaka (b) i (c)
      5.   EATRIS ERIC sklapa ugovor s promatračem kako bi utvrdio uvjete koje je potrebno ispuniti ili doprinose koje je potrebno platiti.
      POGLAVLJE IV.
      
         VOĐENJE EATRIS ERIC-a
      
      Članak 10.
      Vođenje i upravljanje
      Upravljačka struktura EATRIS ERIC-a obuhvaća sljedeća tijela:
      
                  (a)
               
               
                  Odbor guvernera;
               
            
                  (b)
               
               
                  Izvršni odbor.
               
            Članak 11.
      Odbor guvernera
      1.   Odbor guvernera najviše je upravljačko tijelo EATRIS ERIC-a s punim pravom donošenja odluka. Odbor guvernera sastaje se najmanje jednom godišnje i u skladu s odredbama ovog statuta odgovoran je za opće usmjeravanje EATRIS ERIC-a i nadzor nad njime.
      2.   Države članice zajednički imaju većinu glasova.
      3.   Odbor guvernera među svojim članovima izabire predsjednika i zamjenika na razdoblje od dvije godine. Predsjednik i zamjenik mogu se ponovno izabrati. Osim ako je drukčije dogovoreno, predsjednik vodi sastanke Odbora guvernera, a pri tome mu pomaže zamjenik.
      4.   Odbor guvernera čini sve što je u njegovoj moći kako bi postigao suglasnost oko svih odluka. Ako to nije moguće, obična većina glasova dostatna je za donošenje odluke, osim odluka iz stavaka 5., 6. i 7.
      5.   Odbor guvernera većinom od najmanje dvije trećine glasova članova donosi odluke o sljedećem:
      
                  (a)
               
               
                  donošenju ili mijenjanju strategija za razvoj EATRIS ERIC-a;
               
            
                  (b)
               
               
                  imenovanju, suspenziji ili razrješenju dužnosti financijskog i znanstvenog direktora nakon savjetovanja s Odborom nacionalnih direktora;
               
            
                  (c)
               
               
                  osnivanju pomoćnih tijela uz već postojeća stalna;
               
            
                  (d)
               
               
                  donošenju ili izmjeni pravilnika kojim se opisuje mandat i utvrđuju aktivnosti Izvršnog odbora i pomoćnih tijela;
               
            
                  (e)
               
               
                  donošenju i izmjeni godišnjeg programa rada i proračuna.
               
            6.   Za odluku Odbora guvernera o prekidanju članstva ili ukidanju statusa promatrača potrebna je većina od najmanje tri četvrtine glasova članova.
      7.   Član o čijem se prekidanju članstva odlučuje nema pravo na glas o toj odluci.
      8.   Odbor guvernera jednoglasno i bez suzdržanih glasova donosi odluke o sljedećem:
      
                  (a)
               
               
                  izmjeni statuta, osim Dodatka 1.;
               
            
                  (b)
               
               
                  likvidaciji EATRIS ERIC-a.
               
            O točnom tekstu izmjena statuta i Dodatka 2. članove se obavješćuje najmanje tri mjeseca prije glasanja o njima, osim ako je drukčije dogovoreno.
      9.   Odbor guvernera sastaje se i donosi važeće odluke samo ako je postignut kvorum koji čini dvije trećine članova EATRIS ERIC-a.
      10.   Odbor guvernera donosi poslovnik za provedbu odredbi statuta.
      Članak 12.
      Izvršni odbor
      1.   Izvršni odbor nadležan je za provedbu EATRIS ERIC-a i pružanje potpore Odboru guvernera. Izvršni odbor odgovara samo Odboru guvernera.
      2.   Izvršni odbor provodi zadaće kako mu ih je dodijelio Odbor guvernera i u poslovniku koji na odobrenje podnosi Odboru guvernera razvija vlastite unutarnje postupke povezane s organizacijom, sastancima i načinom suradnje financijskog i znanstvenog direktora.
      3.   Izvršni odbor sastoji se od financijskog i znanstvenog direktora.
      4.   Financijski direktor pravni je zastupnik EATRIS ERIC-a, zastupa ga u sudskim sporovima i nadležan je za (svakodnevno) operativno upravljanje njime.
      5.   Znanstveni direktor EATRIS ERIC-a nadležan je za strateški znanstveni razvoj i sva operativna znanstvena pitanja povezana s EATRIS ERIC-om.
      6.   Mandat direktora Upravnog odbora može trajati do pet godina o čemu odlučuje Odbor guvernera. Nakon početnog mandata Odbor guvernera odlučuje o mogućem produljenju. Postupci za odabir i imenovanje direktora navode se u poslovniku koji donosi Odbor guvernera.
      Članak 13.
      Ured EATRIS ERIC-a za usklađivanje i potporu
      1.   Ured EATRIS ERIC-a za usklađivanje i potporu nadležan je za aktivnosti povezane sa središnjim upravljanjem i svakodnevnim djelovanjem EATRIS ERIC-a te pruža potporu Odboru guvernera. Njime upravlja i njegovo osoblje odabire financijski direktor u suradnji sa znanstvenim direktorom.
      2.   Ured EATRIS ERIC-a za usklađivanje i potporu nalazi se u prostorima EATRIS ERIC-a u njegovu zakonskom središtu.
      POGLAVLJE V.
      
         POMOĆNA TIJELA
      
      Članak 14.
      Pomoćna tijela
      1.   EATRIS ERIC ima sljedeća pomoćna tijela:
      
                  (a)
               
               
                  Odbor nacionalnih direktora;
               
            
                  (b)
               
               
                  Znanstveni savjetodavni odbor.
               
            2.   Odbor guvernera može osnovati druga pomoćna tijela ako se to bude smatralo potrebnim za djelovanje EATRIS ERIC-a.
      Članak 15.
      Odbor nacionalnih direktora
      1.   Odbor nacionalnih direktora nadgleda usklađivanje provedbe strategija koje je odobrio Odbor guvernera. Odbor nacionalnih direktora nadležan je za nacionalne znanstvene aktivnosti povezane s EATRIS ERIC-om i održava usklađenost i dosljednost unutar EATRIS ERIC-a te suradnju među članovima.
      2.   Odbor nacionalnih direktora sastoji se od nacionalnih direktora koje imenuju članovi.
      3.   Odbor nacionalnih direktora među svojim članovima i u skladu s postupcima utvrđenima poslovnikom izabire predsjednika i zamjenika na razdoblje od dvije godine uz mogućnost ponovnog izbora.
      4.   Odbor nacionalnih direktora predlaže poslovnik za svoje unutarnje operativne postupke i donosi ga nakon odobrenja Odbora guvernera.
      5.   Odbor nacionalnih direktora provodi aktivnosti kako su utvrđene pravilnikom koji donosi Odbor guvernera.
      6.   Odbor nacionalnih direktora odabire članove Znanstvenog savjetodavnog odbora koje je odobrio Odbor guvernera.
      Članak 16.
      Znanstveni savjetodavni odbor
      1.   Znanstveni savjetodavni odbor sastoji se od neovisnih i međunarodno priznatih znanstvenika koji se samostalno bave biomedicinskim translacijskim istraživanjima na osnovi svojeg strateškog iskustva.
      2.   Znanstveni savjetodavni odbor savjetuje Odbor guvernera na njegov zahtjev, a i Izvršni odbor i Odbor nacionalnih direktora mogu od njega zatražiti savjet o svim znanstvenim i tehnološkim pitanjima, uključujući pitanja povezana s istraživačkim programom EATRIS ERIC-a, znanstvenim strategijama, etičkim pitanjima i godišnjim programom rada.
      POGLAVLJE VI.
      
         FINANCIJE I IZVJEŠĆIVANJE
      
      Članak 17.
      Proračunska načela i financijska izvješća
      1.   Financijska godina EATRIS ERIC-a počinje 1. siječnja i završava 31. prosinca svake godine.
      2.   Sredstva EATRIS ERIC-a mogu se upotrebljavati samo u svrhe navedene u ovom statutu.
      3.   Sve stavke prihoda i rashoda EATRIS ERIC-a uključene su u procjenu koja se sastavlja za svaku financijsku godinu, a prikazuje u godišnjem proračunu.
      4.   Uz račune EATRIS ERIC-a prilaže se izvješće revizije o proračunskom i financijskom upravljanju tijekom financijske godine. EATRIS ERIC izrađuje godišnji izvještaj o radu u kojem posebice opisuje znanstvene, operativne i financijske vidove svojih aktivnosti. Izvješće odobrava Odbor guvernera i dostavlja ga Europskoj komisiji i nadležnim tijelima javne vlasti u roku od šest mjeseci nakon završetka odgovarajuće financijske godine. Izvješće je dostupno javnosti u cijelosti ili djelomično.
      5.   EATRIS ERIC podliježe zahtjevima mjerodavnog prava i propisa u vezi s pripremom, podnošenjem, revizijom i objavom financijskih izvješća.
      6.   EATRIS ERIC jamči uporabu svih dodijeljenih sredstava u skladu s načelima dobrog financijskog upravljanja.
      Članak 18.
      Odgovornost
      1.   EATRIS ERIC odgovara za svoje dugove.
      2.   Financijska odgovornost članova za dugove ERIC-a ograničena je na godišnji financijski doprinos svakog člana.
      3.   EATRIS ERIC poduzima i odgovarajuće mjere osiguranja za pokriće rizika specifičnih za izgradnju i djelovanje infrastrukture.
      POGLAVLJE VII.
      
         POLITIKE
      
      Članak 19.
      Sporazumi s trećim stranama
      EATRIS ERIC može sklapati ugovore s trećim stranama ako se to smatra korisnim.
      Članak 20.
      Politika zaštite prava intelektualnog vlasništva
      1.   Pojam intelektualno vlasništvo znači intelektualno vlasništvo kako je definirano člankom 2. Konvencije o osnivanju Svjetske organizacije za intelektualno vlasništvo, koja je potpisana 14. srpnja 1967.
      2.   Odbor nacionalnih direktora osigurava zajednička načela i politike povezane s intelektualnim vlasništvom kako je utvrđeno poslovnikom. Ta zajednička načela i politike odobrava Odbor guvernera.
      3.   Odbor nacionalnih direktora može preporučiti sklapanje ugovora s nacionalnim centrima i konzorcijima infrastruktura u okviru istraživačke infrastrukture EATRIS kako bi se tim tijelima i trećim stranama osigurao pristup stručnom znanju istraživačke infrastrukture EATRIS.
      Članak 21.
      Politika pristupa
      1.   EATRIS ERIC u pravilu osigurava otvoreni pristup uslugama i infrastrukturama kojima se podržava i promiče izvrsnost u translacijskom istraživanju te kultura najbolje prakse u okviru aktivnosti osposobljavanja.
      2.   EATRIS ERIC osigurava smjernice korisnicima infrastrukture EATRIS kako bi osigurao da su istraživanja tijekom kojih se upotrebljavala infrastruktura EATRIS u skladu s vlasničkim pravima, pravom na privatnost, etičkim pravima i pravima na zaštitu vlasnika podataka te obvezama tajnosti i povjerljivosti, kako su definirane poslovnikom, te osiguravajući da korisnici poštuju uvjete pristupa, sigurnosne mjere za unutarnje skladištenje (bioloških) materijala i rukovanje njima te postupanje s informacijama istraživačkih ustanova koje su dio infrastrukture EATRIS.
      3.   Kriteriji i postupci kojima se omogućuje ili ograničuje pristup podacima i alatima infrastrukture EATRIS ERIC utvrđuju se poslovnikom, a o njima odlučuje Odbor guvernera nakon savjetovanja s Odborom nacionalnih direktora i Znanstvenim savjetodavnim odborom.
      Članak 22.
      Politika znanstvenog vrednovanja
      1.   EATRIS ERIC omogućuje pristup svojoj translacijskoj infrastrukturi projektima koji imaju najviše potencijala za znatan učinak na zdravstvenu skrb ili znatan doprinos unaprjeđenju alata i tehnologija na kojima se temelji translacijska znanost.
      2.   U postupku znanstvenog vrednovanja projekata koji traže pristup infrastrukturi EATRIS ERIC u obzir se uzimaju znanstvena vrijednost, neispunjene medicinske potrebe, prihvatljivost i translacijski potencijal, a sam se postupak zasniva na transparentnosti, pravičnosti i nepristranosti. Taj postupak odobrava Odbor guvernera, a utvrđuje se poslovnikom.
      3.   U postupku znanstvenog vrednovanja projekata u okviru infrastrukture EATRIS ERIC u obzir se uzimaju znanstvena vrijednost, neispunjene medicinske potrebe, prihvatljivost i translacijski potencijal na osnovi transparentnosti, pravičnosti i nepristranosti, a postupak dalje razrađuje Odbor guvernera te ga se utvrđuje poslovnikom.
      Članak 23.
      Politika širenja rezultata
      1.   EATRIS ERIC poduzima sve odgovarajuće radnje u cilju promicanja infrastrukture i njezine uporabe u istraživanju i obrazovanju.
      2.   EATRIS ERIC promiče širenje i razmjenu rezultata nacionalnih i međunarodnih istraživačkih aktivnosti.
      3.   Ne dovodeći u pitanje vlasnička prava EATRIS ERIC od svojih korisnika traži da javno objave rezultate svojih istraživanja i omoguće im pristup putem EATRIS ERIC-a.
      4.   U okviru politike širenja utvrđuju se različite ciljne skupine, a EATRIS ERIC upotrebljava više kanala kako bi dosegao ciljne skupine, primjerice internetski portali, bilteni, radionice, prisustvovanje konferencijama, članci u tjednicima i novinama.
      Članak 24.
      Politika zapošljavanja
      EATRIS ERIC nastoji odabrati najbolje kandidate na nediskriminirajućoj osnovi, bez obzira na podrijetlo, nacionalnost, vjeru ili spol, vodeći pri tome računa o doprinosima članova.
      Članak 25.
      Politika nabave
      1.   EATRIS ERIC odnosi se prema natjecateljima i ponuditeljima jednako i bez diskriminacije, bez obzira na to imaju li sjedište u Europskoj unije ili ne. U okviru politike nabave EATRIS ERIC-a poštuju se načela transparentnosti, nediskriminacije i tržišnog natjecanja. Odbor guvernera donosi poslovnik u kojem se utvrđuju detaljna pravila o postupku i kriterijima nabave.
      2.   Izvršni odbor nadležan je za nabavu u okviru EATRIS ERIC-a. Svi se natječaji objavljuju na web-stranicama EATRIS ERIC-a i na državnim područjima članova i promatrača. U slučaju nabave u iznosu višem od 200 000 EUR EATRIS ERIC poštuje načela Direktive 2004/18/EZ Europskog parlamenta i Vijeća od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (1). Odluka o dodjeli ugovora za nabavu objavljuje se i sadržava puno obrazloženje.
      Članak 26.
      Oslobođenje od poreza
      1.   Oslobođenja od poreza na osnovi članka 143. stavka 1. točke (g) i članka 151. stavka 1. točke (b) Direktive Vijeća 2006/112/EZ (2) te u skladu s člancima 50. i 51. Provedbene odluke Vijeća (EU) br. 282/2011 (3) ograničena su na porez na dodanu vrijednost za robu i usluge namijenjene službenoj uporabi u okviru EATRIS ERIC-a koji premašuju iznos od 250 EUR i u cijelosti ih je platio i nabavio EATRIS ERIC. Oslobođenja od poreza ne primjenjuju se na nabavu pojedinačnih članova. Ne dovodeći u pitanje stavke 2. i 3. dodatna se ograničenja ne primjenjuju.
      2.   Oslobođenja od poreza primjenjuju se samo na negospodarske djelatnosti.
      3.   Oslobođenja od poreza primjenjuju se na robu i usluge namijenjene znanstvenim, tehničkim i administrativnim poslovima koje EATRIS ERIC obavlja u skladu sa svojim glavnim zadaćama. To obuhvaća i troškove za konferencije, radionice i sastanke izravno povezane sa službenim aktivnostima EATRIS ERIC-a. Međutim, oslobođenja od poreza ne primjenjuju se na troškove putovanja i smještaja.
      Članak 27.
      Politika postupanja s podacima
      Uz dužno poštovanje postojećih licencija Izvršni odbor dostavlja na odobrenje Odboru guvernera poslovnik o politici postupanja s podacima o korisnicima infrastrukture EATRIS ERIC, nacionalnim centrima i trećim stranama, primjerice sveučilištima, istraživačkim institutima i industriji.
      POGLAVLJE VIII.
      
         TRAJANJE, LIKVIDACIJA, SPOROVI, ODREDBE POVEZANE S OSNIVANJEM
      
      Članak 28.
      Trajanje
      Trajanje EATRIS ERIC-a je neograničeno.
      Članak 29.
      Likvidacija
      1.   O likvidaciji EATRIS ERIC-a odlučuje Odbor guvernera.
      2.   Europska komisija obavješćuje se o odluci o likvidaciji EATRIS ERIC-a u roku od deset kalendarskih dana od njezina donošenja.
      3.   Imovina preostala nakon plaćanja dugova EATRIS ERIC-a raspoređuje se članovima u razmjeru s njihovim ukupnim godišnjim doprinosom EATRIS ERIC-u.
      4.   Europska komisija obavješćuje se o okončanju postupka likvidacije u roku od deset kalendarskih dana.
      Članak 30.
      Jezik i dostupnost statuta
      1.   Statut se redovno ažurira i javno je dostupan na web-mjestu ERIC-a i u njegovu zakonskom sjedištu.
      2.   Statut se smatra vjerodostojnim na svim službenim jezicima članova navedenih u Dodatku 1. Statut se smatra vjerodostojnim i na svim službenim jezicima članova koji nisu navedeni u Dodatku 1. Sve jezične inačice jednakovrijedne su.
      3.   Ako u slučaju izmjena za koje nije potrebna odluka Komisije jezične inačice nisu na raspolaganju u Službenom listu, osigurava ih Ured EATRIS ERIC-a za usklađivanje i potporu.
      Članak 31.
      Odredbe povezane s osnivanjem
      1.   Odbor guvernera saziva osnivačku sjednicu što je prije moguće, a najkasnije u roku od 45 kalendarskih dana od stupanja na snagu odluke Europske komisije o osnivanju EATRIS ERIC-a. Ne dovodeći u pitanje stavak 2. Odbor guvernera ne donosi odluke dok se EATRIS ERIC-u ne pridruži barem pet članova.
      2.   Država domaćin obavješćuje članove osnivače o svim posebnim hitnim pravnim radnjama koje je potrebno poduzeti u ime EATRIS ERIC-a prije nego što se održi osnivačka sjednica. Ako ni jedan član osnivač ne podnese prigovor u roku od pet radnih dana od primanja obavijesti, pravnu radnju poduzima osoba koju je za to ovlastila država domaćin.
      3.   Tijela EATRIS ERIC-a od trenutka njegova osnivanja postupaju u skladu s pravilnikom i poslovnikom kako ih je odobrio Odbor guvernera tijekom prijelaznog razdoblja EATRIS ERIC-a.
      
         (1)  SL L 134, 30.4.2004., str. 114.
      
         (2)  SL L 347, 11.12.2006., str. 1.
      
         (3)  SL L 77, 23.3.2011., str. 1.
      
         Dodatak 1.
         
            Popis članova, promatrača i tijela koja ih predstavljaju
         
         
                     Članovi
                  
                  
                     Tijela predstavnici
                  
               
                     Kraljevina Danska
                  
                  
                     Danska agencija za znanost, tehnologiju i inovacije (DASTI)
                  
               
                     Talijanska Republika
                  
                  
                     Istituto Superiore di Sanità (ISS)
                  
               
                     Kraljevina Nizozemska
                  
                  
                     ZonMW
                  
               
                     Češka Republika
                  
                  
                     Ministarstvo obrazovanja, mladosti i sporta (MEYS)
                  
               
                     Republika Estonija
                  
                  
                     Ministarstvo obrazovanja i istraživanja Republike Estonije (MER EE)
                  
               
                     Republika Finska
                  
                  
                     Ministarstvo obrazovanja i kulture (OKM)
                  
               
            
         
                     Promatrači
                  
                  
                     Tijela predstavnici
                  
               
                     Francuska Republika
                  
                  
                     Commissariat à l’Energie Atomique et aux Energies Alternatives (CEA)
                  
               
                     Kraljevina Španjolska
                  
                  
                     Instituto de Salud „Carlos III” (ISCIII)
                  
               
      
         Dodatak 2.
         
            Godišnji financijski doprinos
         
         
            Financijska obveza za prvih pet godina
         
         U prvom petogodišnjem razdoblju nakon osnivanja EATRIS ERIC-a financijska se obveza zasniva na sljedećim načelima:
         
                     (a)
                  
                  
                     početna obveza za članove osnivače je pet godina (za promatrače nema početne obveze);
                  
               
                     (b)
                  
                  
                     članovi osnivači mogu se učlaniti na manje od pet godina uz uvjet povećanja godišnjeg doprinosa za 25 %, a višak se članu vraća ako članstvo potraje pet godina;
                  
               
                     (c)
                  
                  
                     početni financijski doprinos za prvu godinu EATRIS ERIC-a izračunava se na temelju donesenog petogodišnjeg proračuna, isključujući sve nesigurne izvore prihoda (primjerice prihod od članarina), i na osnovi najmanje pet članova osnivača;
                  
               
                     (d)
                  
                  
                     Nizozemska će kao domaćin u 2013., 2014. i 2015. platiti dodatni doprinos od 500 000 EUR. Nakon 2015. Nizozemska će kao domaćin plaćati dodatni doprinos od 50 000 EUR;
                  
               
                     (e)
                  
                  
                     ni jedan član osnivač koji je preuzeo petogodišnju obvezu neće platiti više od 140 000 EUR godišnje (najveći prag);
                  
               
                     (f)
                  
                  
                     najmanja godišnja članarina neće biti manja od 50 000 EUR godišnje bez obzira na broj članova i prihod koji je ostvario EATRIS ERIC (najmanji prag);
                  
               
                     (g)
                  
                  
                     financijski doprinos za drugu godinu EATRIS ERIC-a zasniva se na donesenom petogodišnjem proračunu umanjenom za neto rezultat prihoda u prvoj godini EATRIS ERIC-a. Financijski doprinos za treću godinu EATRIS ERIC-a zasniva se na donesenom petogodišnjem proračunu umanjenom za neto rezultat prihoda u drugoj godini EATRIS ERIC-a itd.;
                  
               
                     (h)
                  
                  
                     financijski doprinos novog člana jednak je iznosu koji bi platio kao član osnivač EATRIS ERIC-a u prvoj godini uvećanom za 25 %. Nakon isteka godine pristupanja novi član plaća financijski doprinos utvrđen za drugu godinu EATRIS ERIC-a uvećan za 25 % itd. Po isteku petogodišnjeg članstva novom se članu višak vraća;
                  
               
                     (i)
                  
                  
                     promatrači osnivači čiji instituti ne sudjeluju u svim aktivnostima EATRIS-a i ne pružaju sve usluge plaćaju 25 % godišnjeg financijskog doprinosa koji bi plaćali kao članovi osnivači, a promatrač osnivač s institutima koji sudjeluju u svim aktivnostima EATRIS-a, uključujući pružanje usluga, plaća jednaki godišnji financijski doprinos kao član osnivač;
                  
               
                     (j)
                  
                  
                     početni financijski doprinos promatrača osnivača koji plaća 25 % godišnjeg financijskog doprinosa i koji postane član jednak je financijskom doprinosu koji bi platio kao član osnivač EATRIS ERIC-a u prvoj godini. Nakon isteka godine pristupanja plaća financijski doprinos utvrđen za drugu godinu EATRIS ERIC-a itd. Po isteku petogodišnjeg članstva vraća mu se financijski doprinos promatrača;
                  
               
                     (k)
                  
                  
                     početni financijski doprinos novog promatrača iznosi 25 % financijskog doprinosa koji bi platio kao član osnivač EATRIS ERIC-a u prvoj godini. U drugoj godini od pristupanja plaća 25 % iznosa koji bi platio u drugoj godini EATRIS ERIC-a itd.;
                  
               
                     (l)
                  
                  
                     ako novi promatrač postane član, plaća financijski doprinos koji bi platio kao član osnivač u prvoj godini EATRIS ERIC-a, nakon isteka godine pristupanja plaća financijski doprinos utvrđen za drugu godinu EATRIS ERIC-a itd. Po isteku petogodišnjeg članstva novom se članu vraća financijski doprinos promatrača;
                  
               
                     (m)
                  
                  
                     ako se pridruže novi članovi ili promatrači ili ako promatrač postane član, financijski doprinos za tu godinu ponovno se izračunava za sve članove i promatrače;
                  
               
                     (n)
                  
                  
                     u svim slučajevima iz točaka (a) do (m) dodatnih 25 % financijskog doprinosa zadržava se u rezervi.